b'\n_START_ARTICLE_\nP\xc3\xb5letatud maa taktika\n_START_SECTION_\nAntiikajal\n_START_PARAGRAPH_\nSk\xc3\xbc\xc3\xbcdid kasutasid maap\xc3\xb5letamist Dareios I vastu.\n_START_SECTION_\n1812. aasta Isamaas\xc3\xb5jas\n_START_PARAGRAPH_\n1812. aasta Isamaas\xc3\xb5jas, 1812. aasta s\xc3\xbcgisel, kui Prantsuse v\xc3\xa4ed Napoleon I juhtimisel l\xc3\xa4henesid Venemaa keisririigi teisele pealinnale Moskvale, k\xc3\xa4skis Moskva \xc3\xbclemjuhataja, s\xc3\xb5jakuberner jalav\xc3\xa4ekindral krahv Fjodor Vassiljevit\xc5\xa1 Rostopt\xc5\xa1in, koos s\xc3\xb5jav\xc3\xa4gedega lahkuda linnast ka linna tulet\xc3\xb5rjekommandodel koos tulekustustusvahenditega. 1. septembril vastu 2. septembrit 1812 k\xc3\xa4skis krahv Rostopt\xc5\xa1in alluvatel p\xc3\xa4rast s\xc3\xb5jav\xc3\xa4e lahkumist linnast "p\xc3\xb5letada armee ja linna laod, lahingumoona, varustuse ja puiduvarudega...". Suurp\xc3\xb5lengu k\xc3\xa4igus h\xc3\xa4vis Moskva linnas olnud \xc3\xbcle 9000 ehitisest 6,5 tuhat ehitist ja linna 329 kirikust s\xc3\xa4ilis ainult 121. Linna p\xc3\xb5letamise eesm\xc3\xa4rk oli v\xc3\xb5tta Prantsuse v\xc3\xa4gedelt l\xc3\xa4heneva talve ajal majutuskohtade ja varustuse hankimisv\xc3\xb5imalused.\n_START_SECTION_\nTeises maailmas\xc3\xb5jas\n_START_PARAGRAPH_\nTingnimetus N\xc3\xb5ukogude Liidu ja Saksa Kolmanda riigi poolt Teise maailmas\xc3\xb5ja ajal taganemisel kasutatud strateegia kohta, mille kohaselt pealetungiva vaenlase eest h\xc3\xa4vitati kogu elutegevuseks vajalik infrastruktuur ja elutegevuseks vajalikud vahendid. Kui see tegevus oma territooriumil on vastuolus eetiliste p\xc3\xb5him\xc3\xb5tetega, siis okupeeritud territooriumidel on selline tegevus vastuolus Haagi ja Genfi s\xc3\xb5japidamiskonventsioonidega.\n_START_SECTION_\nN\xc3\xb5ukogude v\xc3\xb5imude tegevus 1941. aastal Eestis\n_START_PARAGRAPH_\nTeise maailmas\xc3\xb5ja j\xc3\xb5udes Eestimaale ning enne Eesti mahaj\xc3\xa4tmist 1941. aasta suvel r\xc3\xbc\xc3\xbcstasid taanduvad N\xc3\xb5ukogude v\xc3\xa4ed ja eesti kommunistid Arnold Veimeri juhtimisel Tallinna p\xc3\xb5hjalikult, teostades s\xc3\xb5ja algul antud k\xc3\xa4sku rakendada p\xc3\xb5letatud maa taktikat. Kuna sakslased j\xc3\xa4id peatuma Kesk-Eestis, siis j\xc3\xa4tkus h\xc3\xa4vitust\xc3\xb6\xc3\xb6ks ja strateegiliste varade, kommunistide ja n\xc3\xb5ukogude aktiivi ja mobiliseeritute evakueerimiseks k\xc3\xbcllaldaselt aega. _NEWLINE__NEWLINE_P\xc3\xb5letatud maa taktikat viidi ellu kahel viisil: varade v\xc3\xa4ljavedamisega nn evakueerimise nime all ja puhtakujulise h\xc3\xa4vitamisega. Varade \xc3\xa4ravedamise juhiks m\xc3\xa4\xc3\xa4rati eesti kommunist Arnold Veimer, kes oma m\xc3\xa4lestustes m\xc3\xa4rgib selle kohta: _NEWLINE_ _NEWLINE_\xe2\x80\x9e\xe2\x80\x9eSaanud parteisekret\xc3\xa4rilt Karl S\xc3\xa4relt korralduse alustada ettev\xc3\xb5tete ja ladude evakueerimist, asusin kohe seda t\xc3\xa4itma. Alustasime t\xc3\xa4htsamate materjalide, toorainete ja valmistoodangu evakueerimist Leningradi. Tegime seda, t\xc3\xb5hustades ja kiirendades kogu aeg. Kuna juba augusti alul katkes raudtee\xc3\xbchendus Leningradiga, siis j\xc3\xa4i ainumaks v\xc3\xb5imaluseks seda teha mere kaudu. Tavalisi laevalaadimise n\xc3\xb5udmisi ei saanud s\xc3\xa4\xc3\xa4rases olukorras loomulikult t\xc3\xa4ita, vaid tuli m\xc3\xa4\xc3\xa4rata k\xc3\xa4itiste ja laadungite j\xc3\xa4rjekord ning kindlustada pidev t\xc3\xb6\xc3\xb6 sadamas. Peab \xc3\xbctlema, et t\xc3\xa4nu erakorraliste abin\xc3\xb5ude rakendamisele \xc3\xb5nnestuski suur osa materjalidest ja toorainetest evakueerida Leningradi, millega ei sattunud need fa\xc5\xa1istide k\xc3\xa4tte.\xe2\x80\x9d\xe2\x80\x9c_NEWLINE_ \xe2\x80\x93  _NEWLINE_Mida ei saanud \xc3\xa4ra vedada, osalt lihtsalt h\xc3\xa4vitati. N\xc3\xa4iteks p\xc3\xb5letati maha K\xc3\xa4rdla kalevivabrik.\n_START_SECTION_\nEttevalmistused Leningradis 1941. aastal\n_START_PARAGRAPH_\nVastavalt operatiivplaanile Barbarossa, oli Saksa v\xc3\xa4gedel plaan vallutada Leningradi linn 20. juuliks 1941. Nii kiire vallutusplaan ei realiseerunud ning augustiks j\xc3\xa4i rinne pidama Leningradi l\xc3\xa4hedal ning piirnes 900-p\xc3\xa4evase Leningradi blokaadiga. Augustis 1941 anti Moskvast k\xc3\xa4sk Leningradi kaitsen\xc3\xb5ukogule (juht Andrei \xc5\xbddanov) ellu viia plaan Leningradi vallutamise puhuks ja kasutada nn p\xc3\xb5letatud maa taktikat, mida varem oli kasutatud ka hiljuti h\xc3\xb5ivatud Balti riikides._NEWLINE_Paari p\xc3\xa4eva jooksul varustasid s\xc3\xb5jav\xc3\xa4esap\xc3\xb6\xc3\xb6ride grupid NKVD esindajate juhtimisel Leningradi strateegilised ning kultuurilist ja poliitilist t\xc3\xa4htsust omavad objektid (suurema tehased ja vabrikud, laevaehitust\xc3\xb6\xc3\xb6kojad, veejaamad, telefoni- ja telegraafijaamad, naftabaasid, \xc3\xbcle Neeva j\xc3\xb5e viivad sillad ja reidil seisvad laevad \xe2\x80\x93 381 tk) l\xc3\xb5hkelaengutega. L\xc3\xb5hkamiseks asetati v\xc3\xa4ljavalitud objektide keldritesse ligi 325 000 kilogrammist l\xc3\xb5hkeainest koosnevad l\xc3\xb5hkelaengud. L\xc3\xb5hkamisstaap moodustati Kaasani katedraali keldris. Linna \xc3\xb5hkimine pidi toimuna k\xc3\xa4su saamisel, milleks v\xc3\xb5is l\xc3\xb5hkamisstaabis valves olevale isikule olla kirjalik k\xc3\xa4sk k\xc3\xa4skjalaga, telefoni teel (eriparooli kasutades), korralduse alusel mille annab sidepuldi \xc3\xbclem v\xc3\xb5i NKVD esindaja.'